text.text: هبة وراحت .. شاورما سهول سحابشعرنا جميعا بالاستغفال والاندفاع وراء مشاعرنا .. ما الذي حدث بالضبط؟ لماذا من بين كل رسائل طلب المساعدة والاستعطاف و”الشحدة” برزت ربى طوابيني ومطعم سهول سحاب للشاورما والذي أصبح على كل لسان في ليلة وضحاها؟ السبب يا إخوتي ليس لأنها فتاة فعديد من الفتيات سبق وطلبن المساعدة والاستعطاف .. فلا تشعروا أيها الرجال بالتمييز .. عند العودة لقراءة رسالتها التي نشرتها على “غروبات” الاردن والتي يتابعها كثير منا نجد هناك كلمة جملتين جوهريتين.. بل واحدة اهم من الأخرى وهي التي حركت مشاعرنا جميعا .. اعرفتم ما هي تلك الجملة؟ “ابوي حكا مع وهو ببكي” جملة هي كانت السبب الرئيس في اندفاعنا وراء عواطفنا .. جميع من قراها تلقائيا تخيل رجلا أبا معيلا لعائلة وهو يبكي ، لا بل ربما تخيل والدنا يبكي بسبب ما. دموع الرجال وقهر الرجال.. تلك الصورة التي طبعا في مخيلتنا ويا لها من صورة محزنة جدا.. دفعت الشعب ليهب للنجدة دون التفكير بشيء ودون التحقق من شيء .وبغض النظر عن صدقها في منشورها.. والذي قالت أيضا فيه الجملة الأخرى “لم يدخل بيتنا دينار واحد من شهر ” الجملة الأخرى التي أثارت المزيد من التعاطف معها وما سبب تصديقنا لها؟ الطلب! فالطلب لم يكن مالا أو اسلوب “الشحدة” المستفز . بل طلبت من كل شخص في المنطقة أو قربها الذهاب لشراء الشاورما من مطعم والدها والذي اتضح لاحقا إنه ليس له. لقد تصرفنا بعاطفية .. لكن هذه هي طبيعة الشعب الأردني فهو شعب النخوة والنشامى فعلينا ألا نخجل من هذا حتى لو لم تكن تستحق تلك الفتاة ووالدها يستحقون المساعدة . هل كنت من الذين تعاطفوا مع القصة أم من الذين شكلوا فيها؟
text.text_idx: #000000
text.text: انا الي بستغربو انو بيبدو الملاحظات العبقرية هاي بدون ما حدا يطلب رأيهم يعني بتجيك الانتقادات هاي زي الكفوف بدون ما تطلب راي حدا.
text.text_idx: #000002
text.text: بتزكر اول مرة بلشت هاي الامور تنرفزني سنة اولى جامعة كنت باخد دوا يمكن نص العالم اخدوه اسمو رواكتين بيطلع كل الحبوب من تحت الجلد لتصفية البشرة وكان لازم اتحمل كزا شهر ووجهي “محبحب” . صار الكل يسالني الي بعرفو والي ما بعرفو “ليش هيك وجهك” اولها كنت اقعد اشرح الوضع للناس وقصة الدوا وبعدين مرة وحدة سالتني جاوبتها “فكرك انا حابة يكون وجهي هيك؟” عادي شايفتو وبعرف!
text.text_idx: #000003
text.text: انا مش بحاجة ابرر للناس اشي ولا الربع كيلو الي زاد بوزني ولا شعري المنكوش ولا الحبة الي على صباحي.
text.text_idx: #000004
text.text: والصدمة الكبرى لما تكون عبارة مش سؤال يعني كطرح فكرة يعني هنا تكمن تفاهة وسذاجة الشخص حتى ولاد صف اول ما بعملو هيك يعني لما وحدة تجي تحكيلك فجأة “على فكرة انتي عيونك صغار مو كبار” او على فكرة انتي شعرك خفيف او “على فكرة انتي حنطية مو بيضة” او “بس لو تنحفي شوي” يا جماعة يا عباقرة زمانكم مين انتو لتقررو الامور مبدئيا؟ ومين انتو لتبدو رايكم الي ما حدا حابب يسمعو ؟ خلصت المواضيع الي ممكن تفتحوها؟؟؟ ما ضل شي غير تحكو عن سلبيات الشحط الي قدامكم؟
text.text_idx: #000005
text.text: ارتقوا شوي .. ارتقوا بتفكيركم وعقولكم البنت الي بتنصح بتعرف انها بتنصح والي بتنحف بتعرف والي شعرو عم يسقط هو اول واحد بيحس وكل واحد بشوف وجهو بالمراي كل يوم وبشوف خلقتو... ليش تحبطو الناس فوق ما هي محبطة؟
text.text_idx: #000006
text.text: حابين توجهو نصيحة للشخص وخايفين على مصلحتو وعاملين حالكم انسانيين في الف طريقة تنصحوا وتشجعوا بدون تجريح واحباط وفوقية و”تنكيس” لانو كلنا عيوب وما في شخص كامل
text.text_idx: #000007
text.text: ليش ما نرفع بعض نمدح بعض ونتغاضى عن الامور السطحية هاي ليش؟ ليش مصممين تنكدوا على الواحد فوق مهي الحياة منكدة عليه؟ خلص يعني مرحبا كيف حالك بس لا تضيفوا تعليقات ما حدا طلبها ارجوكم اتوسل اليكم. ما حدا طلب تجاملو بس فكونا من التعليقات الي انتو نفسكم بتكرهوها.. في كتير امور اهم من انو الواحد يكون نصحان او نحفان واهم من حبة على جبينو وبنطلونو وشعرو وجسمو الحياة اكبر من هيك يا قوم.
text.text_idx: #000008
text.text: والله بيقولوا في منخفض قطبي من أول الأسبوع
text.text_idx: #000009
text.text: وبلشوا الناس ينعجقوا بالموضوع و”ياي رح نعطل” ورح نلعب بالتلج وبنلاقيهم طوابير في المخابز يجيبوا خبز قبل الثلجة
text.text_idx: #000010
text.text: كيف التلج في الأردن؟؟؟
text.text_idx: #000014
text.text: بتبلش الدنيا اتلج بالليل... بيقفوا الناس على الشبابيك وبتبلش إشاعات بكرا ما في دوام وبكرة عطلة وتغمر السعادة الجميع ويبارك الناس لبعضهم البعض هذه المناسبة السعيدة
text.text_idx: #000015
text.text: صباح اليوم التاني يا بيكون الثلج مسك أو ما مسك...
text.text_idx: #000016
text.text: لو ما مسك “بالغالب ما بمسك وبيذوب الثلج وبيبان المرج” بيقوم كل واحد زي الشاطر وبلبس وبيروح على المدرسة أو الجامعة أو الشغل لإنو طلع الموضوع كلو عرطة وحملونا جميلة “مين هم”؟ بنقطة الثلج اللي نزلت
text.text_idx: #000017
text.text: لو مسك الثلج بتصحا بتلاقي “الأردن وقد اكتست بشرشف أبيض” على قولة محمد الوكيل
text.text_idx: #000018
text.text: وبتلاقي الستلايت بطل يشتغل عشان أكوام الثلج وما في إلك غير الراديو وصوت محمد الوكيل ورجال من الأمن العام
text.text_idx: #000019
text.text: بيحكو “طريق عمان السلط مغلق نهائي... طريق البقعة صويلح سالك بحذر” ونحذر الإخوة المواطنين من الإنزلاق على درج البيت وإنزلاق السيارات والشاحنات في الشوارع الفرعية ووقوع المواطنين من على الجسور واحتياطات الأمن والسلامة وفتح الشبابيك أثناء استعمال صوبات الغاز والكاز والرجاء من الإخوة المواطنين ارتداء بسطار عند الخروج من المنزل ... إلخ
text.text_idx: #000020
text.text: بتقرر تستمتع بالثلج بما إنو اليوم عطلة... وبتلبس مليون جاكيت على مليون بنطلون
text.text_idx: #000021
text.text: وبتاخد جزرة وقرشين عشان تعمل سنومان يا عيني عليك
text.text_idx: #000022
text.text: وبتطلع وبتموت من البرد وبيرموا عليك ولاد الجيران كرات الثلج “جواتها حجر” وبتفشخك وبترجع على البيت بعد 5 دقايق بالزبط وإتنا زهقان من الثلج ووجه غرقان بالدم “من كرات ولاد الجيران الثلجية” وبتكفر على ولاد الجيران
text.text_idx: #000023
text.text: شو فيه؟ ما إلك غير عمان الأولى يا معلم .. ما في غيرها شغال هلأ
text.text_idx: #000024
text.text: بتفتح بتلاقي أغنية فيروز “تلج تلج عم بتشتي الدني تلج” ومشاهد من الإذاعة والتلفزيون من أيام ما ثلجت بالتسعينات
text.text_idx: #000025
text.text: وبعدين يا مسرحية العيال كبرات يا مسرحية “مدرسة المشاغبين” اللي بيلاقوه بوجههم
text.text_idx: #000026
text.text: وبتقعد جنب الصوبة (أو على الصوبة) مستمتعًا بيوم الإجازة والثلج والزائر الأبيض
text.text_idx: #000027
text.text: هذا هو الثلج في الأردن
text.text_idx: #000028
text.text: فلسفة زيادة... ما بدها
text.text_idx: #000029
text.text: نفسي أسأل حدا عن إشي ويحكي ما بعرف
text.text_idx: #000032
text.text: بتعرفي تطبخي منسف؟ آه (وهي ما بتعرف تغلي مي) هاد بالنسبة للبنات
text.text_idx: #000033
text.text: بتعرفي شو هو السبويلر؟
text.text_idx: #000034
text.text: الجواب : أه عنا كتير منو في البيت، مرمى في كل مكان
text.text_idx: #000035
text.text: بتعرف شو هو البرونزاج؟
text.text_idx: #000036
text.text: جد إنهم بيحطوا حالهم بمواقف بايخة
text.text_idx: #000037
text.text: الكل بيفهم وبيتفلسف بكل المواضيع، السياسة الاقتصاد الموضة المكياج كل الشعب بيشارك بيكل شي
text.text_idx: #000038
text.text: ما في شوفير تكسي ما بيفهم بيكل إشي، بتفلسف بكل إشي وما بيصدق تفتح معو موضوع عشان يكرتلك اللي حافظو ويعرط عليك شوي
text.text_idx: #000040
text.text: نفسي أحكي لحدا إشي وما يحكي “كنت عارف”... مشا لله يخزي العين الشعب المنجم اللي بيفهم بيكل إشي
text.text_idx: #000041
text.text: مثلاً بتحكي لفلان إنو عبير عيسى وربيع شهاب تركوا بعض، مش يسكت ، لأ، لازم يسلخك التعليق ما غيرو”أصلاً كنت عارف ومتوقع هاد من أول ما عرفت إنهم صاحبو بعض
text.text_idx: #000042
text.text: بتقول للناس : تركت الشغل، بيقولوا: والله كنا حاسين إنك مش رح تقدر تصمد
text.text_idx: #000043
text.text: لقيت شغل، والله كنت حاسس إنك رح تلاقي شغل
text.text_idx: #000044
text.text: لما بنت تشوف واحد ميت على واحدة (بشعة) وبيحبها ومش راضي يطلع على وحدة تانية دغري بتحكي: أكيد هاي عاملتلو عمل وسحر وأبصر شو
text.text_idx: #000045
text.text: ليش ما نتعلم نحكي “مش عارف؟؟؟” كلمة جميلة ومعبرة
text.text_idx: #000048
text.text: وفلسفة زيادة ما بدها
text.text_idx: #000049
text.text: شاورما سهول سحابthe عادات سيئة ١About Sereneالزائر الأبيضفلسفة زيادة... ما بدهاphotographypaintings
text.text_idx: #000050